"התכנית תמוטט את מערך ההשכלה הטכנולוגית"
בעקבות התכנית בחוק ההסדרים: שביתה במכללות הטכנולוגיות היום.
פורום המכללות הטכנולוגיות ישבית היום (שני) 24 מכללות, וזאת בעקבות משבר במשא ומתן בין המכללות למשרד האוצר. ע"פ פורום המכללות, התכנית המוצעת על ידי משרד האוצר בחוק ההסדרים הקרוב תפגע במכללות ועל כן הפורום הכריז על שביתה והפגנה מחר מול הכנסת.
לדברי ראשי המכללות, בשנים האחרונות התקיים משא ומתן בינם לבין משרד האוצר ולאחרונה הובא לידיעתם כי שר האוצר , משה כחלון, ומנכ"ל המשרד, שי באב"ד מתכוונים להוביל למהלך של סגירת מכללות וזאת ע"פ התכנית של חוק ההסדרים הקרוב. "בחרו בתכנית שתמוטט את מערך ההשכלה הטכנולוגי שכיום לומדים בו קרוב ל 30,000 סטודנטים ברחבי הארץ" נמסר מפורום המכללות "במקום לחזק את הקיים ולהוביל רפורמה סדורה על בסיס צרכי המשק המשווע להנדסאים תוצרת כחול לבן, התכנית המוצעת מקדמת סגירת מכללות בהדרגה, תסלול את הדרך לפיטורי עובדים ותמחק עבודה של עשורים רבים בפיתוח הון אנושי טכנולוגי". על פי הפורום, התכנית תפגע בעיקר במכללות בפריפריה.
המוסדות שישבתו הם: מכללת סחנין, המכללה הטכנולוגית תל חי, שנקר הנדסאים בתל אביב, רשת המכללה למנהל (5 מכללות טכנולוגיות), המכללה הטכנולוגית כנרת, הנדסאים במכללת אשקלון, המרכז הטכנולוגי להנדסאים ספיר, הקריה להנדסה וטכנולוגיה, הנדסאים באריאל, המכללה הטכנולוגית רופין, קריית הטכניון חיפה, רשת אורט (7 מכללות טכנולוגיות), המכללה הטכנולוגית נצרת עילית והמכללה הטכנולוגית באר שבע.
"הרפורמה במערכת ההשכלה הטכנולוגית היא אחת מן הרפורמות החשובות ביותר במסגרת התכנית הכלכלית לשנת 2019 והינה תוצאה של עבודת מטה נרחבת שהובלה על ידי מנכ"לי משרד האוצר והעבודה, הרווחה והשירותים החברתיים.
"לצורך מימוש הרפורמה, מקצה משרד האוצר 200 מיליון ש"ח שיאפשרו העלאה ניכרת של רמת הציוד, ההוראה והחדשנות במערכת. כחלק מעבודת המטה לגיבוש הרפורמה, נפגשו ראשי הצוות הממשלתי ונציגיו עם פורום המכללות הטכנולוגיות מספר רב של פעמים. אנו מצרים על כך שהפורום בוחר לפעול נגד המטרה המשותפת של הגברת הפריון ויצירת מערכת הכשרה טכנולוגית מתקדמת בישראל."